text: রাসুলে আকরাম (সা.) এর কাব্যবোধ
  আমাদের প্রিয় নবী হজরত মুহাম্মদ সা. ছিলেন নবী। তিনি কবি নন। নবী প্রত্যাদেশবাহক, জীবনব্যবস্থাপক ও মানবসমাজের শ্রেষ্ঠ শিক্ষক। তাঁর প্রজ্ঞা, বিচক্ষণতা, ঔদার্য ও বিবেচনাবোধ সমকালীন সমাজে তাঁকে স্বাতন্ত্র্যমণ্ডিত করে তুলেছিল। ভাষার বিশুদ্ধতা, সাংস্কৃতিক পরিচ্ছন্নতা ও মানবিক মূল্যবোধে তিনি ছিলেন মহিমান্বিত মহামানব। তিনি বলতেন, 'আমি বিশুদ্ধভাষী আরব। কারণ, কোরাইশদের ভেতর আমার জন্ম। কিন্তু আমি আমার শৈশব যাপন করেছি সা'আদ বিন বকর গোত্রে।' যে সমাজ-পরিবেশে তাঁর আবির্ভাব, সেটি ছিল কবিতার শব্দ-ছন্দ, উপমা-উেপ্রক্ষা, বাণী ও রূপকল্পে প্লাবিত। আরবদের শিক্ষা-সংস্কৃতি, জীবন-জীবিকা, ইতিহাস-ঐতিহ্য, স্বপ্ন-বাস্তবতা ও দুঃখ-বেদনার বাহন ছিল কবিতা। নবুওয়াতের দায়িত্ব পালনের সঙ্গে সঙ্গে তিনি সাহাবি-কবিদের কবিতার খোঁজ-খবর রাখতেন। ভালো ও সত্ কবিতা সম্পর্কে তাঁর মনোভাব ছিল প্রসন্ন। প্রয়োজনে নিজে কবিতা আবৃত্তি করা, অন্যদের কবিতা শোনা, কবিতা আবৃত্তির নির্দেশ দেয়া, কবিদের প্রশংসা করা, তাদের জন্য দোয়া করা, পুরস্কৃত করা, কবিতার চরণ পাল্টে দেয়া, কবিতার প্রভাব ও আবেদনের স্বীকৃতি, সর্বোপরি কবিতার গঠনমূলক সমালোচনা ইত্যাদি বিষয়ে তাঁর ছিল স্বতঃস্ফূর্ত তত্পরতা। বিস্ময়ের ব্যাপার হলো, এমন একটি যুগে, যখন সমালোচনা-সাহিত্যের শিল্পরূপ গড়ে ওঠেনি, সমালোচনার ব্যাখ্যা-বিশ্লেষণের রূপ-রীতি প্রণীত হয়নি, তখনই নবী সা. সমালোচনার কিছু নীতি-নির্ধারণ করে দিয়েছেন। কুঁড়ি না-মেলা সমালোচনা-সাহিত্যকে এক অসাধারণ ফুটন্ত ফুলের রং-রূপ দান করছেন এবং রচনার উত্কৃষ্টতার মানদণ্ড নির্ধারণ করলেন শৈলীর জাদুময়তা ও চিন্তার ধর্মমুখিতা। রাসুলের বাণী, রচনা ও কবিতাকে নতুন করে যাচাই-পরখ করার সুযোগ করে দিলেন এবং নতুন আঙ্গিকে সমালোচনার পথ দেখালেন। সেই জাহেলি যুগেই তিনি সমালোচনা-সাহিত্যের পরিধি প্রশস্ত করলেন। কাব্য-সমালোচনায় যোগ করলেন আধুনিকতা ও নতুন মাত্রা। শুধু তাই নয়, আমরা তাঁর সমালোচনায় কিছু নতুন পরিভাষাও পাচ্ছি, যেগুলো তিনিই সর্বপ্রথম সাহিত্যের অঙ্গনে ব্যবহার করেছেন। যাতে সমালোচনা-সাহিত্য সঠিক পথে চলতে পারে। তিনিই সর্বপ্রথম প্রচলন করলেন, 'আল-বয়ান' শব্দটি, যা পরবর্তী যুগে আরবি ভাষার অলঙ্কারশাস্ত্রের নাম হয়ে গেছে। এছাড়াও তিনি সমালোচনার অঙ্গনে ব্যবহার করেছেন 'বালিগ'-আলঙ্কারিক, 'আল-উমূম, আল-ঈজাজ'—অর্থসংকোচন-অর্থসম্প্রসারণ, শব্দালঙ্কার ও অর্থালঙ্কার নির্দেশকারী বিভিন্ন পরিভাষা।